SK Úradný vestník Európskej únie C 218/20

OZNÁMENIE O ZAČATÍ

postupu preskúmania Únie, ktorý sa týka prekážok v obchode v zmysle nariadenia (EÚ) 2015/1843 uplatňovaných Tureckou republikou a pozostávajúcich z opatrení, ktoré majú vplyv na dovoz nenatieraného bezdrevného papiera

(2017/C 218/11)

Európska komisia sa v súlade s článkom 9 ods. 1 nariadenia (EÚ) 2015/1843 (1) rozhodla začať postup preskúmania Únie na základe sťažnosti týkajúcej sa prekážky v obchode, ktorú podalo priemyselné združenie.

1. Dotknuté výrobky

Nenatieraný bezdrevný papier zahrnutý v týchto položkách harmonizovaného systému: 4802.55.15.10.00, 4802.55.25.10.00, 4802.55.30.10.00, 4802.55.90.10.00, 4802.56.20.20.00, 4802.56.80.10.00 a 4802.57.00.10.00.

2. Dotknutá krajina

Turecká republika

3. Zhrnutie sťažnosti

Sťažnosť sa týka systému dohľadu nad dovozom, ktorý Turecko zaviedlo s účinnosťou od 28. septembra 2015 pre nenatieraný bezdrevný papier. Systém dohľadu nad dovozom, ktorým sa podľa sťažnosti zaviedla špecifická požiadavka na dovozné licencie, sa údajne vzťahuje len na papier dovážaný do Turecka s colnou hodnotou 1 200 USD za tonu alebo menej, čo je prahová hodnota, ktorá sa vraj dotýka všetkého dovozu z Európskej únie.

Podľa sťažnosti je pre dovozcu nemožné takúto dovoznú licenciu získať z dôvodu špecifických požiadaviek na informácie v rámci licenčného konania. Aby bolo možné dovoznú licenciu získať, turecké orgány údajne požadujú informácie, ku ktorým majú prístup len výrobcovia daného papiera. Z tohto dôvodu dovozcovia údajne nemajú inú alternatívu ako deklarovať colnú hodnotu dovážaného papiera vyššiu ako 1 200 USD za tonu aj v prípadoch, keď je skutočná dovozná hodnota nižšia.

V sťažnosti sa takisto uvádza, že ako vedľajší účinok deklarovania hodnoty, ktorá presahuje skutočnú hodnotu, vznikajú dovozcovi daného výrobku dodatočné náklady, keďže vracanie dane z pridanej hodnoty zaplatenej pri dovoze je údajne obmedzené na sumu dane z pridanej hodnoty vybranej zo skutočnej predajnej ceny a táto skutočná predajná cena je vždy nižšia ako deklarovaná dovozná cena. Daň z pridanej hodnoty vybraná z rozdielu medzi týmito cenami teda údajne predstavuje dodatočnú daň uloženú na dovážaný papier.

V sťažnosti sa tvrdí, že opatrenia prijaté Tureckom by mohli byť v rozpore s článkami 5 a 50 dohody o colnej únii, s článkami III:2 a XI:1 GATT 1994 a s Dohodou WTO o dovoznom licenčnom konaní.

4. Postup

Zainteresované strany môžu písomne predložiť informácie ku konkrétnym otázkam uvedeným v sťažnosti alebo poskytnúť podporné dôkazy.

Komisia okrem toho vypočuje všetky zainteresované strany, ktoré o to písomne požiadajú, za predpokladu, že sú na výsledku postupu priamo zainteresované.

5. Lehota

Všetky informácie týkajúce sa uvedenej záležitosti a všetky žiadosti o vypočutie by mala Komisia dostať najneskôr do 45 dní po dátume uverejnenia tohto oznámenia, a to písomne na adresu:

European Commission Directorate-General for Trade TRADE.F.2 – Trade Barrier Complaints CHAR 6/135 1049 Bruxelles/Brussel BELGIQUE/BELGIË E-mail: trade-tbr@ec.europa.eu

(1) Nariadenie Európskeho parlamentu a Rady (EÚ) 2015/1843 zo 6. októbra 2015, ktorým sa stanovujú postupy Únie v oblasti spoločnej obchodnej politiky s cieľom zaistenia uplatňovania práv Únie podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (Ú. v. EÚ L 272, 16.10.2015, s. 1).